PhDr. **Anton Špiesz**, DrSc. (\* 21. september 1930, Udavské – † 14. január 1993, Viedeň, Rakúsko) bol významný slovenský historik.

Životopis
---------

Detstvo strávil v Malackách, kde v roku 1949 zmaturoval na tamojšom gymnáziu. Po maturite študoval históriu na Univerzite Komenského v Bratislave. Po nadobudnutí vysokoškolského vzdelania pracoval v Historickom ústave Slovenskej akadémie vied v Bratislave. Publikačne bol veľmi činný, napísal mnoho odborných článkov a vydal niekoľko kníh týkajúcich sa hospodárskych dejín Slovenska.

Už v roku 1961 vyšla jeho prvá práca *Manufaktúrne obdobie na Slovensku 1725-1825.* V roku 1972 nasledovala kniha *Remeslo na Slovensku v období existencie cechov .* Dokumenty *Štatúty bratislavských cechov* vyšli v roku 1978.
Knihu *Slobodné kráľovské mestá na Slovensku v rokoch 1680-1780* vydal v roku 1983. 
V tom istom roku vyšla aj jeho kniha *Remeslá, cechy a manufaktúry na Slovensku*. *Bratislava v 18. storočí* bola vydaná v roku 1987.
*Dejiny Slovenska na ceste k sebauvedomovaniu* vyšli v roku 1992. Nedožil sa vydania knihy *Bratislava v stredoveku*  (2001), ktorej bol spoluautorom. Čitateľ sa z nej môže dozvedieť ako vyzeralo terajšie hlavné mesto Slovenskej republiky v stredoveku. Ďalšou knihou vydanou po Špieszovej smrti sú *Ilustrované dejiny Slovenska*, kde sa opisuje vývoj dejín Slovenska od príchodu Slovanov až do roku 1989. Je to publikácia, ktorá v prvej polovici deväťdesiatych rokov vyšla už dvakrát pod názvom Dejiny Slovenska / Na ceste k sebauvedomeniu. Autorské práva sú na nej označené použitie symbolu © do rokov 1992 a 1992 (dedičia). Vo vydavateľstve Perfekt, vyšla v roku 2000 s doslovom a výberom fotografií Dušanom Čaplovičom. Novým vydaním tejto knihy sa poskytla čitateľovi možnosť, získať na malej ploche informácie o všetkom, čo bolo v slovenských národných dejinách dôležité. Atraktivitu titulu zvyšuje pôsobivá grafická úprava s vyše tristo farebnými i čiernobielymi ilustráciami. Kniha sa používala na stredných školách ako učebnica dejín.

Dr. Anton Špiesz vystupoval so svojimi odbornými prednáškami na rôznych sympóziách doma i v zahraničí. V roku 1990 bola Dr. Špieszovi udelená Cena hlavného mesta SR Bratislavy za celoživotnú prácu v oblasti dejín.

Dr. Špiesz navštevoval aj zahraničné archívy, kde získaval materiál pre svoje práce. Pri takejto návšteve archívov vo Viedni v roku 1993 náhle zomrel. Pochovaný je na Martinskom cintoríne v Bratislave.

Bratislavské mestské zastupiteľstvo vydalo v roku 2003 Všeobecne záväzné nariadenie hlavného mesta Slovenskej republiky Bratislavy č. 5/2003 z 11. decembra 2003 o určení názvov novovzniknutých ulíc v mestských častiach hlavného mesta Slovenskej republiky, ktorým jednu z ulíc mestskej časti Karlova Ves nazvalo Špieszova ulica.

V roku 2008 obdržal štátne vyznamenanie Pribinov kríž I. triedy, udelený in memoriam za významné zásluhy o rozvoj Slovenskej republiky v oblasti historických vied.

Referencie
----------

1. ↑  ŠPIESZ, Anton. *Ilustrované dejiny Slovenska: na ceste k sebauvedomeniu*. [s.l.] : Perfekt, 2000. Google-Books-ID: DMJnAAAAMAAJ. Dostupné online. ISBN 978-80-8046-121-8.
2. ↑   *Legislatíva mesta* [online]. bratislava.sk, [cit. 2021-01-14]. Dostupné online.
3. ↑   *Karlova Ves má päť nových ulíc* [online]. Bratislava: Petit Press, 2002-01-18, [cit. 2021-01-14]. Dostupné online.
4. ↑   *Pribinov kríž, I. trieda* [online]. Bratislava: Kancelária prezidenta SR, [cit. 2021-01-14]. Dostupné online.
5. ↑   *Prezident SR udelil najvyššie štátne vyznamenania* [online]. Bratislava: Kancelária prezidenta SR, [cit. 2021-01-14]. Dostupné online.

Autoritné údaje: * BnF: 120236576
* GND: 170492907
* ISNI: 0000 0001 0913 5428
* LCCN: n83215100
* NK ČR: jn20020624006
* SNK: 151985
* VIAF: 71404233
* WorldCat: lccn-n83215100